הָיִינוּ כְּחוֹלְמִים

כְּנֶגֶד כָּל הַסִּכּוּיִים

כְּנֶגֶד כָּל הָאִיּוּמִים

כְּנֶגֶד כָּל הַמִּתְנַגְּדִים

כְּנֶגֶד כָּל הַסַּפְקָנִים

כְּנֶגֶד כָּל

אוֹיְבִים וְשׂוֹנְאִים

שׁוּעָלִים קְטַנִּים

וְגַם גְּדוֹלִים

נְטִיעוֹת עוֹקְרִים

שָׂדוֹת שׂוֹרְפִים

כְּרָמִים מְחַבְּלִים

וְעִנְּבֵיהֶם מְכַלִּים

כָּרֶם ה' צְבָאוֹת

בּוֹזְזִים וּמְחַלְּלִים

אֵין תִּקְוָה וְאַחֲרִית

אוֹמְרִים, לְעַם הַיְּהוּדִים

כְּנֶגֶד כָּל אֵלֶּה וַאֲחֵרִים

**הָיִינוּ כְּחוֹלְמִים**

עִם כָּל חֲלוּצִים וַחֲלוּצוֹת

עִם כָּל הַנַּחְשׁוֹנִים

תִּקְווֹת מַשְׂאַת דּוֹרוֹת

עַל כְּתֵפָם נוֹשְׂאִים

עִם כָּל חֲלוֹם חוֹלְמִים

עִם כֹּל בָּרֹאשׁ הוֹלְכִים

עִם כָּל אֲשֶׁר

בַּמְּלָאכָה עוֹשִׂים

בַּשֶּׁלַח אוֹחֲזִים

יָתֵד תּוֹקְעִים

חוֹמָה בּוֹנִים

אִילָן נוֹטְעִים

שָׂדֶה וְנִיר חוֹרְשִׁים

כֶּרֶם בְּשִׁיר זוֹמְרִים

בְּדֶמַע זוֹרְעִים

וּבְרִנָּה קוֹצְרִים

וְכָל הָעֵת הַזֹּאת,

עֵינֵיהֶם פְּקוּחוֹת

וְאָזְנֵיהֶם כְּרוּיוֹת

קַשּׁוּבוֹת הַלְּבִבוֹת.

וְאֶת קוֹל הַשּׁוֹפָר

שׁוֹמְעִים וּמַשְׁמִיעִים

עִם כָּל אֵלֶּה וְעָם רַבִּים,

רַבִּים אֲחֵרִים

**הָיִינוּ כְּחוֹלְמִים וְלוֹחֲמִים**

לְכָל הַמְלַגְלְגִים

לְכָל הַמַּסְפִּידִים

לְכָל רוֹאֵי שְׁחוֹרוֹת

תֹּקְעֵי מַקְלוֹת בַּגַּלְגַּלִּים

לְכָל אֲשֶׁר בְּהֶבֶל פֶּה

"מַה זֶּה וְעַל מַה זֶּה"

מְצַקְצְקִים וּמְלַהֲגִים.

מוֹצִיאֵי דִּבָּה וּמַלְשִׁינִים

פַּשְׁקְוִוילִים כּוֹתְבִים

בִּפְגָמִים מְחַטְּטִים

עַל כָּל כִּשָּׁלוֹן מְקַפְּצִים.

בְּמַאֲמָרִים מְלֻמָּדִים

לְרִבּוֹנוּת בָּזִים וּבוֹזִים

בְּחִשּׁוּבֵי הַקֵּץ מְפַלְפְּלִים

עֵינַיִם לַמָּרוֹם מְגַלְגְּלִים

מְדִינָה לַיְּהוּדִים?

שְׁשְׁשְׁ .. לֹא לְהַרְגִּיז אֶת הַגּוֹיִים

לְכָל אֵלֶּה אַחִים אֲהוּבִים

**עוֹדֵנוּ חוֹלְמִים וּמוֹחֲלִים**

עִם כָּל הָאַכְזָבוֹת

עִם כָּל הַקְּשָׁיִים

עִם כָּל הַכִּשְׁלוֹנוֹת

עִם כָּל הַפְּגָמִים

מַה קָּטְנוּ הֵם לְעֻמַּת

הַמַּעֲשִׂים הַכַּבִּירִים

עִם כָּל

שֶׁנּוֹתַר עוֹד לַעֲשׂוֹת

לְהוֹסִיף וְלִבְנוֹת

לְקַבֵּץ הַגָּלוּיוֹת

לְחַנֵּךְ הַדּוֹרוֹת

בַּתּוֹרָה לַהֲגוֹת

בַּמַּדָּע לַעֲלוֹת

לְתַקֵּן הָעַוְלוֹת

בְּצֶדֶק לִשְׁפּוֹט

חֶסֶד לִנְטוֹת

לְקָרֵב לְבִבוֹת

שִׂנְאָה לְכַבּוֹת

אַחְדוּת עַל נֵס

לְהַעֲלוֹת

אַהֲבַת חִנָּם

לְהוֹסִיף וּלְהַרְבּוֹת

לְמַעַן כָּל אֵלֶּה וְעוֹד

לֹא נִמֹּוט וְלֹא נִמְעוֹד

בָּעֵת נַרְבֶּה

הַמַּעֲשִׂים הַטּוֹבִים

וְנַגְדִּיל הַמִּפְעָלוֹת

**הָיִינוּ וְעוֹדֵינוּ חוֹלְמִים וְלוֹחֲמִים**